2008E0851 — DA — 12.05.2016 — 006.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

Ændret ved:









▼B

RÅDETS FÆLLES AKTION 2008/851/FUSP

af 10. november 2008

om Den Europæiske Unions militæroperation med henblik på at bidrage til at afskrække fra, forebygge og bekæmpe piratvirksomhed og væbnede røverier ud for Somalias kyster







▼M4

Artikel 1

Mission

1. Den Europæiske Union (EU) gennemfører en militæroperation til støtte for De Forenede Nationers (FN) Sikkerhedsråds resolution 1814 (2008), 1816 (2008), 1838 (2008) 1846 (2008) og 1851 (2008) i overensstemmelse med de foranstaltninger, det i tilfælde af piratvirksomhed er tilladt at træffe i henhold til artikel 100 og flere følgende bestemmelser i De Forenede Nationers havretskonvention undertegnet i Montego Bay den 10. december 1982 (i det følgende benævnt »FN's havretskonvention«), og navnlig gennem aftaler indgået med tredjestater (»Atalanta«) med henblik på at bidrage til at

— beskytte de fartøjer fra WFP, der transporterer fødevarehjælp til Somalias fordrevne befolkningsgrupper, i overensstemmelse med mandatet i FN's Sikkerhedsråds resolution 1814 (2008) og

— beskytte sårbare fartøjer, der befinder sig ud for Somalias kyster, samt afskrække fra, forebygge og bekæmpe piratvirksomhed og væbnede røverier ud for Somalias kyster, i overensstemmelse med mandatet i FN's Sikkerhedsråds resolution 1846 (2008) og 1851 (2008).

2. Indsatsområdet for de styrker, der deployeres med henblik herpå, skal bestå af Somalias kystområde og Somalias indre farvande samt havområderne ud for Somalias kyster og nabolandene i Det Indiske Ocean i overensstemmelse med det politiske mål for en maritim EU-operation, således som det er fastlagt i det krisestyringskoncept, som Rådet godkendte den 5. august 2008.

▼M5

3. Som en sekundær opgave uden gennemførelsesbeføjelser kan Atalanta desuden efter anmodning herom og inden for rammerne af de eksisterende midler og kapaciteter bidrage til EU's integrerede tilgang til Somalia og det internationale samfunds relevante aktiviteter, hvorved de grundlæggende årsager til piratvirksomhed og dets netværk bekæmpes.

▼B

Artikel 2

Mandat

Atalanta, på de betingelser, der er fastsat i gældende international ret, navnlig FN's havretskonvention, og i FN's Sikkerhedsråds resolution 1814 (2008), 1816 (2008) og 1838 (2008), samt inden for rammerne af den disponible kapacitet:

▼M4

a) yder beskyttelse til fartøjer chartret af WFP, herunder i form af tilstedeværelse om bord på de berørte fartøjer af væbnede elementer fra Atalanta, også når de sejler i Somalias territorialfarvande og i indre farvande

▼B

b) beskytter, efter en konkret behovsvurdering, handelsskibe, der befinder sig i de områder, hvor den er deployeret

▼M4

c) overvåger områderne ud for Somalias kyster, herunder dets territorialfarvande og indre farvande, der udgør en risiko for aktiviteter til søs, særligt skibstrafikken

▼B

d) træffer de nødvendige foranstaltninger, herunder ved anvendelse af magt, med henblik på at afskrække fra, forebygge og gribe ind for at bringe piratvirksomhed eller væbnede røverier, der kunne begås i de områder, hvor den er til stede, til ophør

▼M3

e) kan, med henblik på de kompetente staters eventuelle foretagelse af retsforfølgning på de i artikel 12 fastsatte betingelser, pågribe, tilbageholde og overføre personer, der som omhandlet i artikel 101 og 103 i De Forenede Nationers havretskonvention mistænkes for at have til hensigt at begå, for at begå eller for at have begået piratvirksomhed eller væbnede røverier i de områder, hvor den er tilstede, og opbringe fartøjer tilhørende personer, der begår piratvirksomhed eller væbnede røverier, eller fartøjer, der er fanget som følge af piratvirksomhed eller væbnede røverier, og som er i personers, der begår piratvirksomhed eller væbnede røverier, besiddelse, samt beslaglægge ejendom om bord

▼M4

f) etablerer forbindelser med organisationer og enheder samt de stater,der arbejder i regionen for at bekæmpe piratvirksomhed og væbnede røverier ud for Somalias kyster, navnlig marinestyrken »Combined Task Force 151«, der handler inden for rammerne af operation »Varig Frihed«

▼M5

g) indsamler i henhold til gældende ret personoplysninger om de i litra e) nævnte personer, hvad angår kendetegn, der sandsynlig vil bidrage til deres identificering, herunder fingeraftryk, samt følgende oplysninger bortset fra øvrige personoplysninger: efternavn, pigenavn, fornavne og eventuelle kaldenavne eller påtagede navne, fødselsdato og fødested, nationalitet, køn, bopæl, erhverv og opholdssted, kørekortnummer, identitetsdokumenter og pasoplysninger.

h) videregiver med det formål at udbrede oplysningerne via Den Internationale Kriminalpolitiorganisations (Interpols) kanaler og tjekke dem med Interpols databaser, indtil der foreligger en aftale mellem Unionen og Interpol, følgende oplysninger til det nationale centralbureau (NCB) i Interpol i medlemsstaterne i overensstemmelse med ordninger, der indgås mellem EU's øverstbefalende for operationen og chefen for det relevante NCB: — personoplysninger omhandlet i litra g) — oplysninger vedrørende udstyr anvendt af personer omhandlet i litra e) Personoplysningerne opbevares ikke efter deres videregivelse til Interpol

i) videregiver data omhandlet i litra h) til Europol i henhold til bestemmelserne i en ordning, der indgås mellem Unionens højtstående repræsentant for udenrigsanliggender og sikkerhedspolitik og Europol. Personoplysningerne opbevares ikke efter deres videregivelse til Interpol

j) bidrager inden for rammerne af de eksisterende midler og kapaciteter til overvågningen af fiskeri ud for Somalias kyster og støtter den licens- og registreringsordning for ikkeindustrielt og industrielt fiskeri i farvandene under somalisk jurisdiktion, der er udviklet af Fødevare- og Landbrugsorganisationen (FAO), når ordningen er indført, med undtagelse af enhver indsats på håndhævelsesområdet

k) etablerer i tæt samarbejde med Tjenesten for EU's Optræden Udadtil forbindelser til somaliske enheder og private virksomheder, der opererer på deres vegne, og som er aktive ud for Somalias kyster inden for maritim sikring generelt, med henblik på at opnå en bedre forståelse af deres aktiviteter og kapaciteter og konfliktløsende operationer på havet

▼M6

l) bistår gennem logistisk støtte, ekspertise eller uddannelse på havet EUCAP NESTOR, EUTM Somalia, EU's særlige repræsentant for Afrikas Horn og EU-delegationen i Somalia i forbindelse med deres mandater og Atalantas operationsområde efter anmodning herom og inden for rammerne af deres midler og kapaciteter og bidrager til gennemførelsen af de relevante EU-programmer, navnlig det regionale søfartssikkerhedsprogram under den 10. EUF og Crimario

▼M5

m) stiller data om fiskeri, der er indsamlet af EUNAVFOR-enheder ud for den somaliske kyst, til rådighed for Kommissionen for Tunfisk i Det Indiske Ocean, dens medlemsstater og FAO via den relevante tjenestegren i Kommissionen, og bistår, når der er blevet gjort tilstrækkelige fremskridt i land inden for maritim kapacitetsopbygning, herunder sikkerhedsforanstaltninger i forbindelse med udveksling af oplysninger, de somaliske myndigheder ved at stille data om fiskeri, der er indsamlet i forbindelse med operationen, til rådighed

n) støtter på en måde, der stemmer overens med De Forenede Nationers havretskonvention, og inden for rammerne af de eksisterende midler og kapaciteter, Somalia- og Eritreaovervågningsgruppens aktiviteter i henhold til UNSC's resolution 2060 (2012), 2093 (2013) og 2111 (2013) ved at overvåge fartøjer, der mistænkes for at støtte piratnetværk, og underrette Somalia- og Eritreaovervågningsgruppen.

▼B

Artikel 3

Udnævnelse af den øverstbefalende for EU-operationen

Viceadmiral Phillip Jones udnævnes til øverstbefalende for EU-operationen.

Artikel 4

Udpegelse af EU-operationens hovedkvarter

EU-operationens hovedkvarter placeres i Northwood, Det Forenede Kongerige.

Artikel 5

Planlægning og iværksættelse af operationen

Beslutningen om iværksættelse af EU-militæroperationen træffes af Rådet efter godkendelse af operationsplanen og reglerne for operationen og efter den føderale overgangsregering, i henhold til punkt 7 i resolution 1816 (2008) fra FN's Sikkerhedsråd, har underrettet FN's generalsekretær om EU's tilbud om samarbejde.

Artikel 6

Politisk kontrol og strategisk ledelse

▼M2

1. Under Rådets og Unionens højtstående repræsentant for udenrigsanliggender og sikkerhedspolitiks (i det følgende benævnt »HR«) ansvar udøver Den Udenrigs- og Sikkerhedspolitiske Komité (i det følgende benævnt »PSC«) den politiske kontrol med og den strategiske ledelse af EU-militæroperationen. Rådet bemyndiger herved PSC til at træffe de relevante afgørelser i overensstemmelse med traktatens artikel 38. Denne bemyndigelse omfatter navnlig de nødvendige beføjelser til at ændre planlægningsdokumenterne, herunder operationsplanen, kommandovejen og reglerne for operationen. Den omfatter også de nødvendige beføjelser til at træffe beslutninger om udnævnelse af den øverstbefalende for EU-operationen og/eller den øverstbefalende for EU-styrken. Beslutningskompetencen med hensyn til EU-militæroperationens mål og afslutning forbliver i Rådet, som bistås af HR.

▼B

2. PSC aflægger med regelmæssige mellemrum rapport til Rådet.

3. PSC modtager med regelmæssige mellemrum rapporter fra formanden for EU's Militærkomité (EUMC) vedrørende gennemførelsen af EU-militæroperationen. PSC kan om nødvendigt indbyde den øverstbefalende for EU-operationen og/eller den øverstbefalende for EU-styrken til sine møder.

Artikel 7

Militær ledelse

1. EUMC forestår overvågningen af, at EU-militæroperationen, der gennemføres under ansvar af den øverstbefalende for EU-operationen, udføres korrekt.

2. EUMC modtager med regelmæssige mellemrum rapporter fra den øverstbefalende for EU-operationen. Den kan om nødvendigt indbyde den øverstbefalende for EU-operationen og/eller den øverstbefalende for EU-styrken til sine møder.

3. Formanden for EUMC fungerer som det primære kontaktled til den øverstbefalende for EU-operationen.

▼M2

Artikel 8

Sammenhæng i EU's indsats

HR, den øverstbefalende for EU-operationen og den øverstbefalende for EU-styrken sikrer tæt samordning af deres respektive aktiviteter i forbindelse med gennemførelsen af denne fælles aktion.

▼B

Artikel 9

Forbindelserne med FN, Somalia, nabolandene og de øvrige aktører

▼M2

1. HR fungerer som det primære kontaktled til FN, myndighederne i Somalia og i nabolandene samt til andre relevante aktører. HR bistås inden for rammerne af sine kontakter med Den Afrikanske Union af EU's særlige repræsentant ved Den Afrikanske Union.

▼B

2. På det operationelle plan fungerer den øverstbefalende for EU-operationen som kontaktled til navnlig rederiorganisationerne samt de berørte afdelinger i FN's Generalsekretariat, Den Internationale Søfartsorganisation og WFP.

Artikel 10

Tredjestaters deltagelse

1. Uden at dette anfægter EU's selvstændige beslutningstagning og fælles institutionelle ramme, og i overensstemmelse med de relevante retningslinjer fra Det Europæiske Råd, kan tredjestater opfordres til at deltage i operationen.

2. Rådet bemyndiger herved PSC til at opfordre tredjestater til at foreslå bidrag og efter henstilling fra den øverstbefalende for EU-operationen og EUMC at træffe de relevante afgørelser om accept af de foreslåede bidrag.

▼M2

3. Detaljerede bestemmelser vedrørende tredjestaters deltagelse fastlægges i aftaler, der indgås efter proceduren i traktatens artikel 37. Hvis EU og en tredjestat har indgået en rammeaftale om denne tredjestats deltagelse i EU's krisestyringsoperationer, finder bestemmelserne i en sådan aftale anvendelse i forbindelse med denne operation.

▼B

4. Tredjestater, der yder væsentlige militære bidrag til EU-militæroperationen, skal have samme rettigheder og forpligtelser i den daglige ledelse af operationen som de medlemsstater, der deltager i operationen.

5. Rådet bemyndiger herved PSC til at træffe de relevante afgørelser om nedsættelse af en bidragyderkomité, hvis tredjestater yder væsentlige militære bidrag.

6. Betingelserne for overførsel af pågrebne og tilbageholdte personer til en tredjestat, der deltager i operationen, med henblik på denne stats udøvelse af domstolskompetencen fastlægges ved indgåelsen eller gennemførelsen af de i stk. 3 omhandlede aftaler vedrørende tredjestaters deltagelse.

▼M2

Artikel 11

De EU-ledede styrkers status

Status, herunder privilegier, immuniteter og yderligere garantier, der er nødvendige for gennemførelsen og den uhindrede afvikling af missionen, for de EU-ledede styrker og deres personel, som:

— er udstationeret eller til stede på tredjestaters landområder

— opererer i tredjestaters territorialfarvande eller indre farvande

fastlægges efter proceduren i traktatens artikel 37.

▼M4

Artikel 12

Overførsel af pågrebne og tilbageholdte personer med henblik på udøvelse af domstolskompetencen

1. på grundlag af Somalias samtykke til, at medlemsstater eller tredjestater udøver deres domstolskompetence, på den ene side og artikel 105 i FN's havretskonvention på den anden side, overføres personer, der som omhandlet i artikel 101 og 103 i De Forenede Nationers havretskonvention mistænkes for at have til hensigt at begå, for at begå eller for at have begået piratvirksomhed eller væbnede røverier, og som pågribes og tilbageholdes med henblik på foretagelse af retsforfølgning, i Somalias territorialfarvande eller indre farvande eller på åbent hav, samt de genstande, der er anvendt til at udføre disse handlinger, til:

— de kompetente myndigheder i den medlemsstat eller i den tredjestat, som deltager i operationen, hvis flag det fartøj, der har foretaget pågribelsen, fører, eller

— hvis denne stat ikke kan eller ikke ønsker at udøve sin domstolskompetence, til en medlemsstat eller enhver tredjestat, der ønsker at udøve sin domstolskompetence i forhold til de ovennævnte personer eller genstande.

2. Personer, der mistænkes for som omhandlet i artikel 101 og 103 i De Forenede Nationers havretskonvention at have til hensigt at begå, for at begå eller for at have begået piratvirksomhed eller væbnede røverier, og som pågribes og tilbageholdes, med henblik på foretagelse af retsforfølgning, af Atalanta i territorialfarvandene, i de indre farvande eller i arkipelagfarvande, der tilhører andre stater i regionen efter aftale med disse stater, samt genstande, der er anvendt til at udføre disse handlinger, kan overføres til den pågældende stats kompetente myndigheder eller med den pågældende stats samtykke til en anden stats kompetente myndigheder.

3. Ingen af de i stk. 1 og 2 nævnte personer kan overføres til en tredjestat, medmindre betingelserne for en sådan overførsel er aftalt med den pågældende tredjestat under iagttagelse af gældende international ret, navnlig de internationale menneskerettigheder, særligt for at sikre, at ingen underkastes dødsstraf, tortur eller anden form for grusom, umenneskelig eller nedværdigende behandling.

▼B

Artikel 13

Forbindelserne med de beskyttede fartøjers flagstater

Vilkårene for tilstedeværelse om bord på handelsfartøjer, navnlig de fartøjer, der er chartret af WFP, af enheder tilhørende Atalanta, herunder privilegier, immuniteter og yderligere garantier, der er nødvendige for den uhindrede afvikling af missionen, aftales med flagstaterne for disse fartøjer.

Artikel 14

Finansielle ordninger

1. De fælles udgifter til EU-militæroperationen administreres af Athena.

2. Det finansielle referencegrundlag for de fælles udgifter til EU-militæroperationen beløber sig til 8,3 millioner EUR. Den procentdel af referencebeløbet, der er omhandlet i artikel 33, stk. 3, i afgørelsen vedrørende Athena, er 30 %.

▼M4

3. Det finansielle referencegrundlag for de fælles udgifter til EU-militæroperationen for perioden 13. december 2012 til 12. december 2014 beløber sig til 14,9 mio. EUR. Den procentdel af referencebeløbet, der er omhandlet i artikel 25, stk. 1, i afgørelse 2011/871/FUSP er 0 %.

▼M5

4. Det finansielle referencegrundlag for de fælles udgifter til EU-militæroperation for perioden 13. december 2014 til 12. december 2016 beløber sig til 14 775 000 EUR. Den procentdel af referencebeløbet, der er omhandlet i artikel 25, stk. 1, i afgørelse 2011/871/FUSP, er 0 %.

▼M2

Artikel 15

Videregivelse af oplysninger til FN og andre tredjeparter

1. HR bemyndiges hermed til at videregive klassificerede EU-oplysninger og - dokumenter, der er fremstillet med henblik på EU-militæroperationen, til FN og andre tredjeparter, der er inddraget i denne fælles aktion, op til den klassifikationsgrad, der er relevant for hver af dem, og i overensstemmelse med Rådets sikkerhedsforskrifter ( 3 ).

2. HR bemyndiges hermed til at videregive ikke-klassificerede EU-dokumenter vedrørende Rådets forhandlinger om operationen, som i henhold til artikel 6, stk. 1, i Rådets forretningsorden ( 4 ), er omfattet af tavshedspligt, til FN og andre tredjeparter, der er inddraget i denne fælles aktion.

▼M6

3. HR bemyndiges herved til at udlevere til de USA-ledede samlede flådestyrker (»CMF«) via dennes hovedkvarter samt til tredjestater, som ikke deltager i CMF, og til internationale organisationer, som er til stede i EU-militæroperationsområdet, EU's klassificerede informationer og dokumenter, der er tilvejebragt med henblik på EU-militæroperationen og klassificering RESTREINT UE, på basis af gensidighed, hvor en sådan udlevering i operationsområdet er nødvendig af operationelle årsager, i henhold til Rådets sikkerhedsbestemmelser og med forbehold af arrangementer mellem HR og ovennævnte tredjeparters kompetente myndigheder.

▼M6

4. Atalanta bemyndiges herved til at dele andre oplysninger end personoplysninger, som er indsamlet om illegale eller ulovlige maritime aktiviteter i løbet af operationerne til bekæmpelse af piratvirksomhed, med Somalia- og Eritreaovervågningsgruppen og CMF.

▼B

Artikel 16

Ikrafttræden og afslutning

1. Denne fælles aktion træder i kraft på dagen for vedtagelsen.

2. Fælles aktion 2008/749/FUSP ophæves fra den dato, hvor den koordineringscelle, der er oprettet ved denne fælles aktion, lukkes. Denne lukning sker på den dato for iværksættelsen af operationen, der er omhandlet i artikel 6 i nærværende fælles aktion.

▼M5

3. EU-militæroperationen ophører den 12. december 2016.

▼B

4. Denne fælles aktion ophæves efter tilbagetrækningen af EU-styrken i overensstemmelse med godkendte planer for afslutning af EU-militæroperationen og med forbehold af de relevante bestemmelser i afgørelsen vedrørende Athena.

Artikel 17

Offentliggørelse

1. Denne fælles aktion offentliggøres i Den Europæiske Unions Tidende.

2. PSC's afgørelser om udnævnelser af en øverstbefalende for EU-operationen og/eller en øverstbefalende for EU-styrken samt PSC's afgørelser vedrørende accept af bidrag fra tredjestater og oprettelse af en bidragyderkomité offentliggøres ligeledes i Den Europæiske Unions Tidende.